**Τρόποι Ανάπτυξης Παραγράφου**

**1. Με παραδείγματα**

Αναφορά παραδειγμάτων από: την ιστορία, την καθημερινή ζωή, τις εμπειρίες μας ή τα επινοούμε. Τα παραδείγματα έχουν σχέση και πρέπει να στηρίζουν το νοηματικό πυρήνα της θεματικής πρότασης

Λέξεις-φράσεις δηλωτικές της χρήσης παραδειγμάτων: *για παράδειγμα*, *λόγου χάρη*, *ας πούμε*.

**2. Με σύγκριση και αντίθεση**

Στη θεματική περίοδος αναφέρονται τα συγκρινόμενα ή αντιτιθέμενα μέλη. Στις λεπτομέρειες η ανάπτυξη γίνεται με δύο τρόπους: α) παρουσιάζονται όλα τα γνωρίσματα του ενός μέλους και στη συνέχεια όλα τα γνωρίσματα του άλλου μέλους, β) καταγράφονται σημείο προς σημείο οι ομοιότητες και οι διαφορές των συγκρινόμενων/αντιτιθέμενων μελών

Λέξεις-φράσεις δηλωτικές: *ενώ, αντίθετα, σε αντίθεση με αυτό, από την άλλη πλευρά*

Παράδειγμα: ***Χαρακτηρολογικά οι άνθρωποι μπορούν να μοιραστούν σε δύο κατηγορίες: στους «ανθρώπους του ναι» και τους «ανθρώπους του όχι».******Οι πρώτοι****, όταν προκαλούνται να εκδηλωθούν, αυθόρμητα συμπεριφέρονται θετικά, έστω και αν αργότερα, άμα καλοσκεφτούν και ζυγίσουν πιο ψύχραιμα τα δεδομένα, νικηθούν από τις αμφιβολίες ή τις δυσκολίες και αναθεωρήσουν την αρχική τους τοποθέτηση. Το «ναι» έρχεται εύκολα και τις περισσότερες φορές στο στόμα τους.* ***Αντίθετα****,* ***οι άνθρωποι της άλλης κατηγορίας*** *αρχίζουν πάντα με το «όχι», η άρνηση είναι κατά κανόνα η πρώτη αντίδρασή τους, ακόμα και όταν έπειτα από ψυχραιμότερη κρίση φανούν υποχωρητικοί. Αυτοί ξεκινούν αρνητικά. Νομίζει κανείς ότι, στην κάθε περίπτωση, έχει να κάμει με ένα εντελώς διαφορετικό ψυχικό κλίμα. Εκεί αιθρία, ανοιχτός ορίζοντας, κάτι το μαλακό και το λείο. Εδώ συννεφιά, κλεισούρα, κάτι το σκληρό και το τραχύ.*

**3. Με ορισμό**

Στον ορισμό διακρίνουμε: 1. την οριστέα έννοια, 2. το γένος της έννοιας 3. την ειδοποιό διαφορά

Είδη ορισμών: α. *αναλυτικός (παριστάνει την ουσία της έννοιας, εκθέτοντας τα γνωρίσματα που περιέχονται στην έννοια αυτή), συνθετικός ή γενετικός (περιγράφει τη διαδικασία γένεσης μιας έννοιας/ενός πράγματος από τα αναγκαία και ουσιώδη συστατικά της/του μέρη),* β. *σύντομος, εκτεταμένος*

Παράδειγμα: ***Έκλειψη*** *λέγεται το* ***φαινόμενο******με το οποίο*** *κάποιο ουράνιο σώμα γίνεται αφανές είτε όταν παρεμβληθεί ένα άλλο σώμα ανάμεσα σ' αυτό και τη γη είτε όταν το ουράνιο σώμα είναι ετερόφωτο και εισέρχεται σε σκιά.*

**4. Με διαίρεση**

Τα συστατικά στοιχεία της διαίρεσης: 1. Διαιρετέα έννοια, 2. Διαιρετική βάση, 3. Είδη (μέλη) της διαίρεσης.

Λέξεις-φράσεις δηλωτικές: *διαιρούμε, χωρίζουμε, διακρίνουμε*

Παράδειγμα: **Τα είδη των προτάσεων** **ως προς το περιεχόμενό** τους είναι: α) προτάσεις κρίσεως με τις οποίες διατυπώνεται μια κρίση, μια σκέψη, ή δίνεται μια πληροφορία β) προτάσεις επιθυμίας με τις οποίες εκφράζεται μια επιθυμία, προσταγή, ευχή γ) προτάσεις επιφωνηματικές με τις οποίες εκφράζεται ένα έντονο συναίσθημα και δ) προτάσεις ερωτηματικές με τις οποίες διατυπώνεται μια ερώτηση.

**5. Με αιτιολόγηση**

Σε αυτό τον τύπο παραγράφου αναπτύσσουμε έναν **συλλογισμό** με τον οποίο αιτιολογούμε μια θέση που διατυπώνεται στη θεματική πρόταση.

Λέξεις-φράσεις δηλωτικές: *επειδή, διότι, γιατί, αφού, καθώς, η αιτία/ ο λόγος/ η εξήγηση είναι*

Παράδειγμα: *Οι εξελίξεις που συντελούνται στον χώρο της πληροφόρησης συνθέτουν μία καθοριστική κοινωνική αλλαγή που επηρεάζει βαθιά το άτομο. Το άτομο, γιατί οι γνώσεις και οι αξίες του, η σκέψη και η συμπεριφορά του, η πολιτική του συνείδηση και η κοινωνική του στάση προσδιορίζονται στο εξής και από την πληροφόρηση που δέχεται.*

**6. Με αίτιο και αποτέλεσμα**

Αναφέρονται στη θεματική περίοδο οι αιτίες πρόκλησης ενός φαινομένου και στις λεπτομέρειες αναλυτικά τα αποτελέσματα. Το ίδιο μπορεί να συμβεί και με την αντίστροφη σειρά (αποτέλεσμα - αίτια).

Παράδειγμα: *Η κατάργηση της σύγχρονης δουλείας οφείλεται στις ίδιες αιτίες που προκάλεσαν και την κατάργηση της αρχαίας δουλείας. Η πρώτη αιτία ήταν… Η δεύτερη ήταν πως οι ίδιοι οι δούλοι…*

**7. Με αναλογία**

Λέξεις-φράσεις δηλωτικές: *όπως… έτσι, κατ’ αναλογία, ανάλογα ισχύει και…*

Παράδειγμα: ***Ο οργανισμός καταναλώνει ενέργεια όπως και μία μηχανή****. Το αυτοκίνη­το λ.χ. εξασφαλίζει την αναγκαία για τη λει­τουργία του (κίνηση κτλ.) ενέργεια καίγοντας βενζίνη. Το ηλεκτρικό ψυγείο ή ο ηλεκτρονικός υπολογιστής, δύο άλλες μηχανές, χρησιμοποιούν ηλεκτρι­κή ενέργεια, ηλεκτρικό ρεύμα.* ***Κι ο οργανισμός*** *βρίσκει την αναγκαία για τις λειτουργίες τους ενέργεια* ***με ανάλογο τρόπο****, καίγοντας ή διασπώντας χημικές ενώσεις. Ο μηχανισμός αυτός της παραγωγής ενέργειας λέγεται κ α ­ τ α β ο λ ι σ μ ό ς . Είναι φανερό πως ο καταβολισμός είναι φαινόμενο κοινό και για τους οργανισμούς και για ορισμένες μηχανές, αφού και στις δύο περιπτώσεις για τη λειτουργία τους καταναλώνεται ενέργεια που παράγεται από τη διάσπαση χημικών ενώσεων.*